Thomas Jensen (S), 2011-11-29:
Jeg er rigtig glad for, at hr. Troels Lund Poulsen nu også melder sig på banen som spørger, for det er jo manden, der i sin tidligere egenskab af skatteminister var med til at introducere den her totalt bøvlede multimedieordning.
Og jeg kan godt forstå, at hr. Troels Lund Poulsen interesserer sig rigtig meget for det her med kontrollen i den nye ordning, for hr. Troels Lund Poulsen må da helt sikkert glæde sig over, at vi afskaffer alt det bøvl, der tidligere har været.
Så er man ude i noget med en telefonregning, der giver anledning til, at man tjekker, om det er private opkald, der er gennemført, og hvis det er det, er vi ude i, at arbejdsgiveren skal sørge for, at det her bliver en lønmodtager, som skal beskattes af fri telefon.
Så om det er to, tre eller fire opkald, er ikke det, jeg skal stå og gøre mig til dommer over i dag.
Det, der står i lovforslaget, som jeg læser det, er, at hvis der er en udvikling i telefonregningen, som ikke kan henføres til arbejde, så er det, vi er ude i, at det tager karakter af fri telefon, og så skal det beskattes.
Jamen altså, jeg er bare rigtig, rigtig glad for, at vi får diskuteret multimedieskattens afskaffelse her i dag.
Vi får nogle enklere regler at administrere efter, det er rigtig, rigtig positivt, og lønmodtageren får en langt bedre mulighed for selv at tilrettelægge sit arbejde, f.eks. skolelæreren og gymnasielæreren, der sidder og retter nogle stile på sit arbejde og skal hjem og hente sine egne børn og have lagt dem i seng om aftenen, og så kan man tage sin arbejdscomputer frem og sidde og arbejde færdig, inden man går i seng.
Det synes jeg er at give folk en rigtig, rigtig god mulighed for at have en god balance mellem arbejds- og familieliv.
Derudover synes jeg, at der er en lang række andre rigtig, rigtig positive tiltag ved det her lovforslag, og det synes jeg slet ikke man skal glemme at nævne: Afskaffelsen af loftet over børnechecken, afskaffelsen af skattefritagelsen for arbejdsgiverbetalte sundhedsforsikringer og indførelsen af den grønne check, det er alt sammen nogle rigtig, rigtig gode tiltag.
Så det er en bred vifte af gode tiltag, hvor vi bl.a. også gør det lettere for arbejdsgiverne.
Jeg kan sige til hr. Jens Henrik Thulesen Dahl, at arbejdsgiveren ikke skal ansætte nogen til at administrere den her ordning.
Jeg vil nærmest sige, at arbejdsgiveren måske skal til at bruge meget mindre tid på at administrere den her ordning, fordi vi afskaffer multimedieskatten, og i kraft af det skal arbejdsgiveren jo ikke bruge alle mulige mærkelige krumspring for at kontrollere sine ansatte.
Jeg har redegjort for det nogle gange, men jeg kan godt gentage det: Det er sådan, at hvis man får stillet en telefon til rådighed i embeds medfør og man bruger den til sit arbejde og laver få private opkald, bliver man ikke beskattet af den.
Men er det sådan, at omfanget af telefonopkald lige pludselig begynder at se anderledes ud, end det har gjort tidligere, og det begynder at se ud, som om man måske ikke bruger den kun til arbejdsmæssig brug, men bruger den i meget høj grad til privat brug, ja, så er det, at arbejdsgiveren kan gå ind og sige: Jamen hov, nu er det vist en fri telefon, der bliver stillet til rådighed, og så skal du også beskattes af fri telefon, 2.500 kr. om året.
Det synes jeg egentlig er meget, meget lempeligt, og jeg vil opfordre hr. Jens Henrik Thulesen Dahl til at sætte sig ind i de regler, der eksisterer på nuværende tidspunkt og for resten af 2011.